
Az eozinofil sejtszám és a mortalitás összefüggése lélegeztett és ECMO-kezelt COVID-19 betegekben

Bevezetés: Szakirodalmi leírások szerint kritikus állapotban lévő COVID-19 betegeknél a csökkent eozinofil sejtszám összefüggésben áll a mortalitással. Arról azonban nincs adat, hogy extrakorporális membrán oxigenizációval (ECMO) kezelt betegeknél az eozinofil sejtek száma hogyan befolyásolja a halálozást.
Célkitűzés: Célunk a mortalitás és az eozinofil sejtszám kapcsolatának karakterizálása, majd összehasonlítása az ECMO-val támogatott, illetve gépi lélegeztetett betegeknél.
Módszerek: Retrospektív módon vizsgáltuk az intenzív osztályon tölött idő alatt tapasztalható eozinfil fehérvérsejtszám változást és a mortalitást azoknál a kritikus állapotú betegeknél, akik a COVID-19 intenzív osztályunkon feküdtek 2020. március 1. és 2022. február 28. között, két csoportban: ECMO-val támogatottak (n=62) és gépi lélegeztetettek (non-ECMO; n=330). Az analízishez a Stata15.0 szoftvert használtuk.
Eredmények: Az intenzív osztályra történő felvételkor mért eozinofil sejtszám nem befolyásolta a mortalitást. Az ECMO-val támogatott betegcsoportban az elhunyt pacienseknél jelentős különbség volt az utolsó és a felvételkor készített laboreredmény eozinofil sejtszámában (0.35±0.22% és 2.85±0.91%; p<0.05), ez azonban nem volt egyértelműen megfigyelhető a gépi lélegeztetett betegcsoportban. A csökkenő tendencia az eozinofil sejtszámban növelte a halálozás valószínűségét. (OR: 2.58; p<0.01 az ECMO csoportban, és OR: 1.81; p<0.01 non-ECMO csoport). Az ECMO-val támogatott betegcsoportban minden beteg elhunyt, akinek az eozinofil sejtszámában jelentős csökkenés volt megfigyelhető.
Következtetés:
Eredményeink alátámasztották, hogy a betegség előrehaladtával csökkenő eozinofil sejtszám magas prediktív értékkel bír a halálozás tekintetében nem csak kritikus állapotban lévő gépi lélegeztetett, hanem ECMO-val támogatott COVID-19 pácienseknél is.
 



